google/wiki40b huggingface dataset:
Leah Rabin

Bakgrunn

Leah Schlossberg kom fra en familie fra det jødiske borgerskap i Königsberg. Både faren og hennes mor Augusta (Gusta) var født i Russland og hadde utvandret til Tyskland med sine respektive foreldre i barndommen. Farens foreldre hadde reist til Königsberg og morens foreldre til Danzig. Leah Rabin har skrevet at faren svært tidlig identifiserte seg med sionismen.
Hun kom til Palestina i 1933, da familien emigrerte fra Tyskland.

Ekteskap med Yitzak Rabin, politiker

Hun møtte sin mann i 1943 utenfor en iskremhandler i Allenby-gaten i Tel Aviv. Hun var 16 år gammel og studerte ved Tichon Hadash. De giftet seg den 23. august 1948 i Beit Shalom i Dizengoff-gaten i Tel Aviv. De fikk to barn, datteren Dalia, og sønnen Zahala.
Som ektefelle holdt hun seg utenfor rampelyset, men i 1977 ble hun gjenstand for negativ oppmerksomhet da det ble kjent at hun hadde en dollarkonto i Washington der Yitzhak hadde tjenestegjort som ambassadør noen år tidligere. Den gang var det forbudt for israelere å ha slike konti. Dette utløste en politisk situasjon som førte til at ektemannen gikk av som statsminister, en stilling han hadde innehatt siden 1974. Ektemannen ble statsminister på nytt i 1992.
Leah Rabin støttet sin manns anstrengelser for fred i den israelsk-palestinske konflikten og arbeidet videre for fred etter at mannen ble myrdet av en sionistisk høyreekstremist den 24. november 1995. 
Hun besøkte Norge så sent som i 1999, og døde av kreft året etter, 72 år gammel.
Meir E-stoff

Meir E-stoff er et musikkalbum med E-76, utgitt i 2009.
Fotball under Middelhavslekene 1987

Fotball under Middelhavslekene 1987. Fotball var en av flere sporter under de tiende middelhavslekene som ble arrangert i Latakia i Syria i perioden 11. til 25. september 1987. Det var tiende gangen som fotball var med på programmet under Middelhavslekene. Det var kun en fotballturnering for menn, åtte lag deltok. Syria vant finalen med 2-1 over Frankrike og Tyrkia vant bronsefinalen mot Hellas med 1-0.
Anne Trægde

Bakgrunn og arbeid

Anne Trægde er født og oppvokst i Tønsberg i Vestfold. Hun har kunstutdannelse fra Kunst- og Håndverksskolen i Oslo (SHKS) 1990–1994, Kungl. Konsthögskolan i Stockholm 1994–1999) og Högskolan för fotografi och film ved Göteborgs universitet 1999–2000. Trægde har hatt en rekke utstillinger og kunstprosjekter i Sverige og Norge, deriblant som første utstiller i Galleri Backer på Høgskolen i Vestfold med utstillingen «Portrett etter minnet» 2010. Våren 2011 deltar hun på kollektivutstillingen «Transit Vestfold» ved Haugar Vestfold Kunstmuseum i Tønsberg.
I 2013 fikk Anne Trægde Nøtterøy kommunes kulturpris for sin «Utforskerflåten», en kunstinstallasjon og leseplass i barneavdelingen på Tønsberg og Nøtterøy bibliotek.
Anne Traegde er gift med installasjonskunstneren Lars Trægde. De bor på Torød i Nøtterøy kommune i Vestfold.
Economic Cooperation Organization

Economic Cooperation Organization (ECO; norsk: «Den økonomiske samarbeidsorganisasjonen for muslimske land») er en overnasjonal internasjonal organisasjon. Det er en felles plattform for å diskutere måter å forbedre utvikling og fremme handel og investeringmuligheter. Organisasjonen omfatter disse landene: Afghanistan, Aserbajdsjan, Iran, Kasakhstan, Kirgisistan, Pakistan, Tadsjikistan, Tyrkia, Turkmenistan og Usbekistan. ECO har sitt hovedkvarter i Teheran, Iran.

Historie og betydning

EOC ble grunnlagt i 1985 av Iran, Pakistan og Tyrkia for å fremme en sosio-økonomisk utvikling av de første medlemslandene. Det var en etterfølger av organisasjonen Regional Cooperation for Development (RCD), som ble grunnlagt i 1962, og avsluttet sin virksomhet i 1979. Høsten  1992, ekspanderte ECO ved å omfatte ytterligere syv nye medlemsland, nemlig Afghanistan, Aserbajdsjan, Kasakhstan, Kirgisistan, Tadsjikistan, Turkmenistan, og Usbekistan.
ECOs status og makt er voksende. Likevel møter organisasjonen mange utfordringer. Viktigst er det at medlemslandene mangler nødvendig infrastruktur og institusjoner. Det er disse som organisasjonens søker å utvikle for å gjøre full nytte av de tilgjengelige ressursene i regionen og skaffe varig utvikling for medlemslandene.

Samarbeid med andre organisasjoner

Alle ECO-landene er også medlemmer av Den Islamske konferanse (OIC), mens ECO har observatørstatus i OIC siden 1995.
Pigeon King International

Pigeon King International (PKI) var et canadisk pyramidespill av varianten Ponzi-svindel som opererte i tidsrommet 2004 til 2008.
PKI ble lansert som en ny og lukrativ inntektskilde for canadiske bønder ved at de investerte i dueavl som skulle gi svært høy avkastning. I virkeligheten var duene verdt svært lite, og avkastning ble betalt med penger som nye investorer betalte inn. Om lag tusen bønder investerte i selskapet før det kollapset; totalt ble det investert mer enn 20 millioner dollar.
I 2007 varslet en av de ansatte i selskapet om den ulovlige virksomheten, og canadiske myndigheter ba politiet etterforske selskapet. Grunnet svært få forbrukerklager på selskapet valgte politiet å legge bort saken uten å etterforske den. Først da selskapet prøvde å ekspandere til bønder i USA, ble det satt kritisk søkelys på selskapet fra offentlig hold ved at flere amerikanske delstater gikk ut og advarte sine innbyggere mot å investere penger i selskapet. Det canadiske tidsskriftet Better Farming Magazine stilte også gjennom en serie artikler spørsmål ved selskapets forretningsmodell. For dette vant de senere en pris for undersøkende journalistikk av den canadiske journalistforeningen (CAJ).
Selskapets kollaps i 2008 utløste ikke bare store økonomiske vanskeligheter for bøndene som var berørt, det forårsaket også betydelige utfordringer med å få avlivet flere hundre tusen duer på en human måte.
I desember 2010 ble selskapets grunnlegger Arlan Galbraith arrestert og siktet for bedrageri.
Alf Martin Bjørnø

Alf Martin Bjørnø (født 10. november 1923 i Brunlanes, Vestfold, død 2. august 1991) var en norsk politiker (Ap). Han ble innvalgt på Stortinget fra Vestfold i 1973.
Joy Grant

Utdanning og yrkeserfaring

Grant gikk high school i Belize City, før hun jobbet et år i Barclays Bank, og flyttet deretter til Canada for å ta universitetsutdanning. Hun tok der en bachelorgrad innen handel og en mastergrad i økonomi og ledelse ved University of Alberta. 
Etter studiene flyttet hun til Barbados, der hun jobbet med prosjekter for økonomisk utvikling i tretten karibiske land, da hun jobbet i Caribbean Development Bank. Åtte år senere flyttet hun til Washington, D.C. for å jobbe ved Belizes ambassade der. Mens hun jobbet på ambassaden kom hun i kontakt med Massachusetts Audubon Society, som etterhvert tilbød henne jobb hos dem, ved å jobbe for bevaring av landområder i Belize. Hun flyttet til Belize i 1989, og etablerte prosjektet Programme for Belize for å drive med naturkonservering, og i samarbeid med bl.a. vitenskapsmenn fra USA og den amerikanske organisasjonen The Nature Conservancy kjøpte hun opp mer land, og etablerte prosjekter for å starte arbeidsplasser som var miljøvennlige. I 2001 ble hun visepresident i The Nature Conservancy, og ble direktør for den atlantiske regionen. Denne regionen består av 20 stater i USA og 10 land i Mellomamerika og Karibia. Hun forlot The Nature Conservancy i 2005 da hun begynte i Natural Capital Project, som direktør. 
I 2008 ble hun ekstraordinær og befullmektiget ambassadør ved Belizes ambassade i Brussel i Belgia, utpekt ambassadør til Spania, Nederland, Tyskland og Frankrike, samt ekstraordinær og befullmektiget ambassadør til Europakommisjonen. Disse rollene hadde hun til 2012. I 2011 ble hun også utnevnt til å delta i FNs grønne klimafond. Hun ledet arbeidet med å etablere den statseide banken National Bank of Belize, som åpnet i september 2013.
Grant ble utpekt til senator i 2012, av statsminister Dean Barrow. Hun ble utpekt til landets første kvinnelige minister for energi, vitenskap, teknologi og offentlig forsyning. Dette ministeriet har som mål blant annet å utvikle en bærekraftig utviklingsplan, ved å integrere lovverket innen energi, forskning og teknologi.
Den 1. oktober 2016 overtok hun stillingen som landets sentralbanksjef, etter Glenford Ysaguirre. Hun kom da fra stillingen som direktør i Financial Intelligence Unit (FIU), som hun hadde tiltrådt tidligere i 2016.
Nord-Fron

Samfunn

De fleste innbyggerne bor i Vinstra, Kvam, Ruste og Skåbu. Skåbu ligger 870 m.o.h. og er dermed Norges høyest beliggende bygdelag med fast bosetning.

Politikk

Olav Røssum (Sp) var ordfører 2011 til 2015.

Historie

Kommunen ble opprettet i 1857 gjennom deling av tidligere Fron kommune til Sør- og Nord-Fron. Kommunene ble siden slått sammen fra 1966 og skilt på ny i 1977.

Tusenårssted

Vinstra skysstasjon ble i 2000 valgt som kommunens tusenårssted. Bakgrunnen for dette var at Vinstra skysstasjon, eller jernbanestasjon, som ble åpnet i 1896, er grunnlag for framveksten av Vinstra som tettsted. Vinstra er det klart viktigste tettstedet i Nord-Fron kommune og er også kommunesenter.
I 1999–2000 ble Vinstra skysstasjon fornyet gjennom et stort felles prosjekt finansiert av NSB, Jernbaneverket, Statens vegvesen, Oppland fylkeskommune og Nord-Fron kommune. Gjennom dette prosjektet ble stasjonsbygningene modernisert og utvida. Det ble samtidig lagt vekt på å ta vare på de opprinnelige byggenes arkitektoniske særpreg. Også uteområda ble vesentlig forbedret, med små parkarealer og parkeringsarealer for blant annet busser og drosjer. Det ble også reist en liten statue av Peer Gynt, som en henvisning til at Vinstra hvert år siden 1968 har vært sentrum for Peer Gynt-stevnet. Sentralt i dette arrangementet er framføringen av Ibsens Peer Gynt; vanligvis med 8–10 forestillinger. På stasjonsområdet ble det også planta et tusenårstre, en flott lønn, som i 2011 har vokst seg stor og kraftig og særlig om høsten har vakre kraftige farger til glede for fastbonde og reisende på tog, buss, drosje og privatbil.
Det statlige tilskuddet til tusenårsstedet ble brukt til innkjøp av tusenårstreet og til betaling av deler av «Peer Gynt»-statuen.

Nord-Frons kulturpris

Kommunen deler hvert år ut en kulturpris til en eller flere personer som har arbeidet for å fremme kulturelle formål i Nord-Fron. Den første gangen kulturprisen ble delt ut var i 1987. Nabokommunen Sør-Fron har for øvrig en tilsvarende kulturpris.
Internet Research Steering Group

Internet Research Steering Group (IRSG) leder og er rådgiver for Internet Research Task Force (IRTF) og styrer gjennom dette den langsiktige teknologiske utviklingen av Internett. Medlemmene av IRSG er lederen for IRTF, lederne av de forskjellige forskningsgruppene innen IRTF, så vel som øvrige personer fra de angjeldende forskningsområdene.
Oppgaven til IRSG er å sørge for gode betingelser for forskningen.
Foruten den rådgivende aktiviteten arrangerer IRSG fra tid til annen workshops med og for eksperter fra forskningsområdene det arbeides med.
Saus

Saus er et flytende tilbehør til matretter. Saus serveres som en del av eller ved siden av en matrett for å sette smak, for å gi farge og væske og skape en helhet mellom ingrediensene i en rett. 
Saus er et fransk ord tatt fra det latinske salsus som betyr saltet.
Viktige ingredienser kan være sjy, kraft (buljong) (av grønnsaker, kjøtt eller fisk), jevning, krydder og/eller andre smakstilsetninger.
Sauser kan være ferdiglagde, som soyasaus, halvfabrikata, som pose- og boksesaus eller lages av kokken fra bunnen av. 
Det spanske ordet for saus er salsa.
Sauser til å ha på salat kalles dressing.
Reeve

Reeve var opprinnelig i angelsaksiske England en høyerestående myndighetsperson med lokalt ansvar under kongen, det vil si kongens representant med instruksjonsmyndighet over andre og tilsynsmyndighet over jordeiendommer. Posisjonen ble innført av angelsakserne, senest på 600-tallet, og ble videreført av normannerne etter 1066. I sin senere rolle som oppsynsmann over bøndene observerte den engelske historikeren H. R. Loyn at «han er den tidligste engelske spesialist på eiendomsforvaltning».

Angelsaksiske England

Før normannernes erobring av England var en reeve (angelsaksisk (gammelengelsk): ġerēfa, tilsvarende titler som greve/gräfe i nedertyske (saksiske) språk i nordlige Tyskland) var en administrerende myndighetsperson, en representant for kongen selv, som generelt hadde lavere rang enn en ealdorman eller jarl, som også fungerte som representanter for kongen. Det angelsaksiske ordet ġerēfa var opprinnelig et generelt begrep, men fikk snart en mer teknisk betydning.
Landet var inndelt i et antall av hider - et område som hadde nok dyrkbar land for å fø og underholde en husholdning. Ti hider utgjorde en tithing (og de husholdninger/familier som bodde innenfor det, teoretisk ti familier). Tithing var en tiendedel av en hundred (herred). En tithing fikk senere betydningen en underdel av en herregård eller et verdslig sogn. Begrepet antyder en gruppering av ti husholdninger (norrønt: ten = ti, forsamling = ting). Hver hundred ble ledet av en konstabel, og grupper av hundreder ble kombinert for å utgjøre et shire. Hvert shire var ledet av en jarl. Hver enhet hadde en domstol og en myndighetsperson hadde ansvaret for å gjennomføre domstolens beslutninger: reeve. Det var således ulike former av reever, inkludert øverste reeve, by-reeve, havne-reeve, shire-reeve (forløperen til betegnelsen sheriff), reeve av hundred, og reeve av gods.
Ordet reeve ble ofte gjengitt på latin som prefectus (det moderne engelske ordet prefect), tilsvarende det norske ordet prefekt, «høyere embetsmenn». Den angelsaksiske historikeren Beda (som skrev på latin) benyttet denne betegnelse, og det samme gjorde en del tidlige angelsaksiske chartere. Vest-saksiske chartere foretrakk derimot å reservere begrepet prefectus for ealdormen og jarler.
Lujiang

Lujiang (kinesisk: 庐江县; pinyin: Lújiāng Xiàn) er et fylke i byprefekturet Hefei i provinsen Anhui i Folkerepublikken Kina.
I 1999 hadde det en befolkning på 1 175 762 innbyggere.
Frem til 22. august 2011 var Lujiang del av det da opphevede byprefekturet Chaohu.
Eldhus

Et eldhus, størhus eller bryggerhus er en enkel, vanligvis ettroms bygning som inneholder et eller flere ildsteder, og som brukes til baking, brygging, matstell, klesvask og til å lage sørpe til feet, det man med et moderne ord kan kalle grovkjøkkenvirksomhet.
I Gulatingsloven er stue, bur og eldhus nevnt som bygninger på gården, og funksjonsdelingen mellom bolig, lager og grovkjøkken må derfor være gammel i Norge. Eldhuset tilhørte innhus-delen av gårdstunets bygninger.

Terminologi og utbredelse

Bygningen kalles på norrønt «steikara-hús» – som gjenspeiles i størhus og på dansk «stegers». På norsk er navnene bakarstue, bryggerhus, masstu (matstue), struss, størhus og sørpehus brukt. 
På flatbygdene på Østlandet, omkring Oslofjorden og i Agder er byggerhus blitt den vanlige betegnelsen på den hustypen som andre steder i landet kalles eldhus, dvs. et hus for alt grovere arbeid på en gard som krevde ild – slakting, brygging, baking, klesvask, farging og lysstøping. Bryggerhuset var opprinnelig en egen bygning, men ble fra 1700-tallet ofte et rom i et større våningshus. I hus fra slutten av 1800-tallet er som regel bryggerhuset et rom i kjelleren med grue og bakerovn. 
Også i Østerdalen kalles det bryggerhus, og vanlige funksjoner var baking, brygging, slaktning og klesvask. I Nord-Østerdalen skiller man mellom masstu til mjølkestellet, og eldhus som grovkjøkken forøvrig: til slakting, brygging, ysting, baking og vasking. Det kunne også brukes som oppholdsrom om sommeren – sommerstue. Skillet mellom masstu og eldhus er også kjent fra Budalen i Gauldalen.
I Trøndelag var den vanlige betegnelsen masstu, men også eldhus og bekkstuggu brukes. 
På Voss ble huset kalt eldhus, og kunne gjerne være en tidligere årestue som var gått ut av bruk som bolighus. Oppgavene her var flatbrødbaking, ysting, klesvask, ølbrygging og kjøttarbeid etter slakting.
Eldhus er også kjent fra markesamiske gårdsbruk i Salten. Eldhus med samme funksjoner som i Norge (kök, mat- och sovrum) er kjent fra Dalarna og Härjedalen.

Innhold og funksjoner

Eldhuset var gjerne en kvinnearbeidsplass, og inneholdt gjerne en arbeidsbenk og et stort langbord. Huset kunne også inneholde overnattingssted for gjester.
Utstyret kunne være en storgryte eller bryggepanne, en nedmurt bakstehelle, en brødovn og en båsovn/peis.  
Eilert Sundt mente i sin Bygningsskik paa Bygderne i Norge (1862) at eldhuset noen steder kunne være et av gårdstunets to opprinnelige bygninger: boligen. Det andre var forrådshuset. Sundt mente så at det opprinnelige, simple bolighuset var degradert til eldhus etter at det ble bygget bedre bolig. Noen steder ble eldhuset også brukt til overnatting om sommeren eller for gjester. Sundt mente imidlertid at det vanlige var særskilte eldhus, bygget for dette formålet. Sundt hadde også sett gamle eldhus med åpne ljore, årestuer, i Setesdal og Østerdalen. 
Eldhuset kan være en egen bygning, eller det kunne være et rom i kjelleren. Det siste var ofte tilfelle fra siste halvdel av 1800-tallet.
Gibbestoloides

Utseende

En middelsstor, kraftig trebukk. Kroppen er hovedsakelig brunhvit. Antennene er tynne og kortere enn kroppen.

Utbredelse

Arten er kjent fra det østlige Brasil og det nordlige Argentina.
Pine Gap

Pine Gap (Codename: Merino) er en felles amerikansk og australsk militærbase ca 19 Kilometer sørvest fo byen Alice Springs, ute i det australske «Outback».
I 1967, under den kalde krigen, bygde den amerikanske etterretningstjeneste CIA et overvåknings- og avlytttingsanlegg her, som ble drevet av det amerikanske  Advanced Research Projects Agency (ARPA; i dag DARPA) understilt det amerikanske forsvarsministeriet. Basen med over 800 medarbeidere fullfinansieres av  USA og betegnes nå som Joint Defense Space Research Facility. Her er det mange antenner og åtte store radomer og et stort analyseanlegg. Kommunikasjons- og avlyttingsanlegget arbeider innen rammene av etterretningsnettverket ECHELON.
Anlegget spilte en rolle under krigene i Irak og Afghanistan.
I følge Desmond Ball, som er blitt sidert i en rappport fra Australias parlament, er Pine Gap-anlegget Mission Control Center og analysesentrum for en rekke  geostasjonære satellitter over ekvator, hvis oppgave det er å innhente informasjon innenfor rammen av Signals Intelligence.
Sydney Morning Herald har anført Pine Gap som én av fire overvåkningsinnretninger i Australia, ved siden av HMAS Harman, Shoal Bay og Geraldton/Kojarena, som benytter XKeyscore-software for å innhente data for NSA.
Boergeit

Boergeit er en landrase fra Sør-Afrika som har blitt en svært populær kjøttgeiterase. I Sør-Afrika har rasen blitt utviklet siden tidlig på 1900-tallet, og den finnes nå over nesten hele verden.

Boergeit i Norge

Det er boergeitbesetninger spredd over det meste av landet, fra Agder i sør til Lenvik i Troms i nord. De første kom til Norge i 1993, og ble importert fra Danmark. Rasen er har to interesseforeninger i Norge, Agderboer og Norboer. Kjøtt fra boergeit er regnet som en delikatesse, og prisen ligger ofte på opp mot 250 kroner per kilo (2017) for kjøtt fra slaktemodne 8 måneder gamle kje.
Elever i Griffing

Dette er samling av fiktive elever i huset Griffing i bok- og filmserien Harry Potter.

Alliken Spunt

Alliken Spunt er en fiktiv person fra Harry Potter-bøkene. Hun var en 7. klassing da Harry gikk i 5. klasse og var da jager på Griffings rumpeldunklag. Hun var også med i Humlesnurrlegionen.

Colon McMerk

Colon McMerk er elev i Griffing, og går i syvende klasse i bok nr. 6. Han blir introdusert for første gang på toget til Galtvort i bok nr. 6. Siden hans onkel kjenner statsministeren, blir han invitert til Snileklubben, sammen med Harry og mange andre. 
Han beskrives som storvokst, bedrevitende, og med stålullhår. Han forsøker å bli med på laget, og venter særbehandling fra Harry, som er kaptein. Det får han ikke, og taper for Ronny. Han hadde forsøkt året før, men lå da på sykestua etter et veddemål. Da Ronny blir forgiftet, blir det han som overtar som målvakt, siden han var nest best i uttaket. Han sjefer over alle, og vil stadig diskutere taktikk med Harry, noe som gjør Harry irritert. I løpet av hans første (og eneste) kamp, prøvde han å vise knakkerne hvordan den bruker, fordi han var misfornøyd. Dette ender med at han sender en klabb i hodet på Harry, som får brudd på skallen, og de taper kampen. Dette gledet Ronny, som kom tilbake kampen etter. Under julefesten til Snilehorn, går han med Hermine (som gjør det for å plage Ronny).
I Harry Potter og Halvblodsprinsen blir Colon McMerk er portrettert av Freddie Stroma.

Laffen Styx

Laffen Styx (på engelsk Lee Jordan) er en fiktiv person fra bøkene om Harry Potter, skrevet av forfatteren J. K. Rowling. 
Laffen Styx er en nær venn av Fred og Frank Wiltersen, en morsom og humoristisk fyr, mørkhudet og har rastafletter. Han er kommentator på rumpeldunkkampene på Galtvort. Laffens kommentarer er partisk rettet mot Griffinglaget. Eksempelvis kan han ikke unngå å rette sine kommentarer mot Griffing-jageren Angelina Johnson, om hvor en fantastisk god jager hun er, og at hun er «ganske attraktiv» også. I tillegg klarer han ikke å la være å påpeke Smygardlagets juksing, som faktisk er sant.
Etter at Laffen Styx forlater skolen i bok fem, overtar Sakarias Smutt og Lulla Lunekjær som kommentator.
I Harry Potter og dødstalismanene er han gjest i bryllupet til Fleur og Rulle. Der danser han med Gulla Wiltersen og viser også stor interesse for de franske jentene.
Han leder også radioprogrammet Potter-vakt som gir informasjon om Voldemort som Magidepartementet og Aftenprofeten holder tilbake. Programmet sprer også håp og tro og gir råd om hvordan man holder seg trygg. For å høre på programmet må man ha et passord. De to passordene som er blitt brukt var Albus og Galøye. Programmet har hatt besøk av: Remus Lupus, Fred og Frank Wiltersen og Nestor Bindebolt
Han kjemper i slaget ved Galtvort og kommer fra det uskadet.
Samba (programvare)

SAMBA er en programsuite for UNIX maskiner. Med SAMBA kan brukeren få tilgang til filområder og printerkøer på en UNIX-maskin fra bl.a. Windows NT, Windows 95, Windows for Workgroups, DOS og OS/2. SAMBA implementerer en protokoll som heter SMB (Session Message Block, som snart blir CIFS). SMB kommuniserer via TCP/IP-protokollen. Denne kombinasjonen (SMB over TCP/IP) er native for OS/2 og Microsoft sin TCP/IP-stack. Man trenger altså ikke å kjøpe inn noe som helst av programvare for å få et komplett fungerende nettverk.